Ο Ισραηλινός πρωθυπουργός, Μπενιαμίν Νετανιάχου, υποσχέθηκε να πλήξει τη Χεζμπολάχ χωρίς έλεος, έπειτα από την επίθεση μη επανδρωμένου αεροσκάφους σε στρατιωτική βάση στο Ισραήλ.
«Θα συνεχίσουμε να χτυπάμε ανελέητα τη Χεζμπολάχ σε όλα τα μέρη του Λιβάνου – συμπεριλαμβανομένης της Βηρυτού[…] Το αποδείξαμε πρόσφατα και θα συνεχίσουμε να το αποδεικνύουμε και τις επόμενες ημέρες», δήλωσε κατά την επίσκεψή του στη στρατιωτική βάση που χτυπήθηκε από drone της Χεζμπολάχ το βράδυ της Κυριακής.
«Διεξάγουμε μια σκληρή εκστρατεία εναντίον του άξονα του κακού του Ιράν που θέλει να μας καταστρέψει ολοκληρωτικά», τόνισε ο Νετανιάχου. «Δεν θα τα καταφέρουν. Συνεχίζουμε να αγωνιζόμαστε. Πληρώνουμε οδυνηρό τίμημα, αλλά έχουμε τεράστια επιτεύγματα – και θα συνεχίσουμε να τα επιτυγχάνουμε».
«Θέλω να το ξεκαθαρίσω: θα συνεχίσουμε να χτυπάμε ανελέητα τη Χεζμπολάχ σε όλα τα μέρη του Λιβάνου – και στη Βηρυτό», υπογράμμισε, αφού δημοσιεύματα των εβραϊκών μέσων ενημέρωσης ανέφεραν ότι είχε δώσει εντολή στις IDF να αποφύγουν να χτυπήσουν την πρωτεύουσα του Λιβάνου κατ’ εντολή της Ουάσινγκτον.
Live update: Netanyahu visits base hit by Hezbollah drone, says IDF will continue to strike in Beirut https://t.co/LG7bh87k7y
— ToI ALERTS (@TOIAlerts) October 14, 2024
Σειρήνες προειδοποίησης ήχησαν στο κεντρικό Ισραήλ
Σειρήνες προειδοποίησης ήχησαν σήμερα στο κεντρικό Ισραήλ λόγω ενός αριθμού βλημάτων που εκτοξεύθηκαν από τον Λίβανο προς το ισραηλινό έδαφος, ανακοίνωσε ο στρατός της χώρας.
Στο μεταξύ το λιβανέζικο σιιτικό κίνημα Χεζμπολάχ ανακοίνωσε ότι στοχοθέτησε ισραηλινή ναυτική βάση κοντά στη Χάιφα, μία ημέρα έπειτα από μια άλλη επίθεση εναντίον άλλης στρατιωτικής βάσης στην ίδια περιοχή, στην οποία σκοτώθηκαν τέσσερις στρατιώτες. «Παραμένουμε σε εγρήγορση και είμαστε προετοιμασμένοι να υπερασπιστούμε τη χώρα μας», ανέφερε σε ανακοίνωσή της η Χεζμπολάχ.
Εξάλλου το σιιτικό κίνημα επεσήμανε ότι έβαλε εναντίον ισραηλινών δυνάμεων που είχαν προχωρήσει στο χωριό Μαρούν αλ Ρας, στον νότιο Λίβανο, κοντά στη μεθόριο με το Ισραήλ. Η Χεζμπολάχ διευκρίνισε ότι μαχητές της χρησιμοποίησαν «όλμους του πυροβολικού εναντίον συγκεντρωμένων στρατιωτών του εχθρού» σε αυτό το χωριό.
Όπως μετάδωσε ο απεσταλμένος του ΕΡΤNews στο Τελ Αβίβ, Κωστής Κωνσταντίνου, ήχησαν οι σειρήνες, μπήκαμε στα καταφύγια και πριν από λίγο βγήκαμε, αλλά ακούστηκε και μία έκρηξη πάνω από το Τελ Αβίβ που πρέπει να ήταν κάποιος πύραυλος που αναχαιτίστηκε ή κάποιο drone.
Όπως ανακοινώθηκε ο Μπενιαμίν Νετανιάχου στις 20:30 θα προεδρεύσει συνεδρίας ασφαλείας με αποκλειστικό αντικείμενο τη χθεσινή επίθεση στη Μπινγιαμίνα. Μετά το αρχικό σοκ, όπως είπε ο δημοσιογράφος της ΕΡΤ, ήδη κυκλοφορούν τα πρώτα σενάρια για τη σφοδρή απάντηση του Ισραήλ στη Χεζμπολάχ.
Στο μεταξύ η πρεσβεία των ΗΠΑ στον Λίβανο κάλεσε και πάλι τους Αμερικανούς πολίτες να φύγουν από τη χώρα αυτήν «τώρα». Στην ανακοίνωση σημειώνεται ότι οι πρόσθετες πτήσεις τις οποίες οργανώνει η πρεσβεία για τους Αμερικανούς που θέλουν να φύγουν από τη Βηρυτό δεν θα συνεχιστούν επ’ άπειρον.
Πηγές: AFP, Times of Israel, AΠΕ-ΜΠΕ, ΕΡΤNews
Πηγή φωτογραφίας: Eurokinissi